Diari Oficial de la Generalitat Valenciana


Sumari del DOGV 5291, del 29-06-2006 (2006/7562)

ORDE de 15 de juny del 2006, de la Conselleria de Benestar Social, per la qual es regula i es convoca l'ajuda econòmica a favor de les víctimes de violència de gènere, establida en l'art. 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5291

Data del DOGV
:   29-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/7562


Data del document
:   15-06-2006

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * discapacitat
    * ajuda social
    * violència
    * dona
    * suport econòmic
    * ajuda pública

ORDE de 15 de juny del 2006, de la Conselleria de Benestar Social, per la qual es regula i es convoca l'ajuda econòmica a favor de les víctimes de violència de gènere, establida en l'art. 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere. [2006/7562]  
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 27, establix el dret a percebre una ajuda econòmica a les dones víctimes de violència de gènere que se situen en un determinat nivell de rendes i respecte de les quals es presumisca que, a causa de la seua edat, falta de preparació general o especialitzada i circumstàncies socials, tindran especials dificultats per a obtindre una ocupació. Es tracta d'un dret subjectiu per mitjà del que l'esmentada Llei Orgànica assegura un dels seus principis rectors, arreplegat en l'article 2, lletra e), que és garantir dret econòmics per a les dones víctimes de violència de gènere, a fi de facilitar la seua integració social. Pel Reial Decret 1452/2005, amb data 2 de desembre, s'ha regulat l'ajuda econòmica establida en l'article 27 de la Llei Orgànica de Mesures de Protecció Integral contra la Violència de Gènere.   
L'Estatut d'Autonomia de la Comunitat Valenciana atribuïx a la Generalitat, en l'article 49.1, apartats 24 i 26, competències exclusives en matèria de servicis socials i promoció de la dona.  
Article 1. Objecte  
L'objecte de la present Orde és determinar el procediment de concessió i pagament de l'ajuda econòmica prevista en l'article 27 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere, dirigida a les víctimes de violència de gènere per a les quals quede acreditada insuficiència de recursos i unes especials dificultats per a obtindre una ocupació i desplegades en el Reial Decret 1.452/2005, de 2 de desembre, pel qual es regula l'ajuda econòmica establida en el citat article 27, així com establir convocatòria pública per a l'exercici 2006 de l'ajuda econòmica.  
Article 2. Beneficiàries  
Per a ser beneficiària del dret a l'ajuda econòmica, la dona víctima de violència de gènere haurà de reunir, en la data de la sol·licitud de l'ajuda, els requisits següents:  
a) Ser resident en la Comunitat Valenciana.  
b) No tindre rendes que, en còmput mensual, superen el 75 per cent de salari mínim interprofessional vigent, exclosa la part proporcional de dos pagues extraordinàries.  
c) Tindre especials dificultats per a obtindre una ocupació, que s'acreditarà a través de l'informe del Servici Valencià d'Ocupació i Formació.  
Article 3. Acreditació de la situació de violència de gènere  
Les situacions de violència de gènere que donen lloc al reconeixement del dret a l'ajuda econòmica arreplegada en esta orde s'acreditaran amb l'orde de protecció a favor de la víctima. Excepcionalment, serà títol d'acreditació d'esta situació l'informe del Ministeri Fiscal que indique l'existència d'indicis que la denunciant és víctima de violència de gènere mentre es dicta l'orde de protecció.  
Article 4. Determinació de les rendes  
A l'efecte de determinar el requisit de carència de rendes, únicament es tindran en compte les rendes o ingressos de què dispose o de què puga disposar la sol·licitant de l'ajuda, sense que es computen a estos efectes les rendes o ingressos d'altres membres de la unitat familiar que convisquen amb la víctima.  
Si la sol·licitant de l'ajuda tinguera responsabilitats familiars, s'entendrà que complix el requisit de carència de rendes quan la renda mensual del conjunt de la unitat familiar, dividida pel nombre de membres que la componen, no supere el 75% del salari mínim interprofessional.  
Es consideraran rendes o ingressos computables qualssevol béns, drets o rendiments de què dispose o puga disposar la víctima de violència de gènere derivats del treball, del capital mobiliari o immobiliari, incloent-hi els increments de patrimoni, de les activitats econòmiques i els de naturalesa prestacional, excepte les assignacions econòmiques de la Seguretat Social per fill o menor acollit al seu càrrec.  
També es consideraran els rendiments que puguen deduir-se de l'import econòmic del patrimoni, aplicant al seu valor el 50 per cent del tipus de l'interés legal dels diners vigents, amb l'excepció de la vivenda habitualment ocupada per la víctima i dels béns les rendes de la qual hagen sigut computades.  
Les rendes que no procedisquen del treball i que es perceben amb periodicitat superior al mes es computaran a estos efectes prorratejant-se mensualment.  
Article 5. L'informe del Servici Valencià d'Ocupació i Formació  
L'informe del Servici Valencià d'Ocupació i Formació competent haurà de fer constar que la dona sol·licitant d'esta ajuda, a causa de la seua edat, falta de preparació general o especialitzada i circumstàncies socials, no millorarà de forma substancial la seua possibilitat d'ocupació per la seua participació en els programes d'ocupació específics establits per a la seua inserció professional.  
A este efecte, en l'elaboració de l'itinerari personal d'inserció laboral, es valorarà cada un dels factors mencionats en l'apartat anterior i la incidència conjunta d'estos en la capacitat d'inserció professional de la víctima i sobre la millora de la seua ocupabilitat.  
En l'apreciació de l'edat, es tindrà en compte aquelles edats de què el Servici Valencià d'Ocupació i Formació, d'acord amb la seua experiència, puga inferir la dificultat per a la inserció laboral.  
Pel que es referix a les circumstàncies relatives a la preparació general o especialitzada de la víctima, s'estimaran, fonamentalment, aquells supòsits de falta total d'escolarització o, si és el cas, d'analfabetisme funcional.  
En la valoració de les circumstàncies socials s'atendran les relacionades amb la situació de violència patida i la seua repercussió en la participació o aprofitament dels programes d'inserció, amb el grau de minusvalidesa reconegut, així com qualssevol altres que, a juí del Servici Valencià d'Ocupació i Formació competent, puguen incidir en la possibilitat d'ocupació de la víctima.  
Article 6. Quantia de l'ajuda  
1. D'acord amb l'article 6 del Reial Decret 1.452/2005, l'import d'esta ajuda serà l'equivalent al de sis mesos de subsidi per desocupació.  
2. Quan la víctima de violència de gènere tinguera responsabilitats familiars, l'import de l'ajuda serà l'equivalent a:  
a) Dotze mesos de subsidi, quan la víctima tinguera al seu càrrec un familiar o menor acollit.   
b) Díhuit mesos de subsidi, quan la víctima tinguera a càrrec seu dos o més familiars o menors acollits, o un familiar i un menor acollit.  
3. Quan la víctima de violència de gènere tinguera reconeguda oficialment una minusvalidesa en grau igual o superior al 33 per cent, l'import de l'ajuda serà equivalent a:  
a) Dotze mesos de subsidi per desocupació, quan la víctima no tinguera responsabilitats familiars.  
b) Díhuit mesos de subsidi per desocupació, quan la víctima tinguera a càrrec seu un familiar o menor acollit.  
c) Vint-i-quatre mesos de subsidi per desocupació, quan la víctima tinguera a càrrec seu dos o més familiars o menors acollits o un familiar i un menor acollit.   
4. Quan la víctima de violència de gènere tinguera a càrrec seu un familiar o un menor acollit, que tinguera reconeguda oficialment un grau de minusvalidesa igual o superior al 33 per cent, l'import de l'ajuda serà equivalent a:  
a) Díhuit mesos de subsidi per desocupació, quan la víctima tinguera a càrrec seu un familiar o menor acollit.  
b) Vint-i-quatre mesos de subsidi per desocupació, quan la víctima tinguera a càrrec seu dos o més familiars o menors acollits, o un familiar i un menor acollit.  
5.Quan la víctima de violència de gènere amb responsabilitats familiars o el familiar o menor acollit amb qui convisca tinguera reconeguda oficialment un grau de minusvalidesa igual o superior al 65 per cent, l'import de l'ajuda serà equivalent a vint-i-quatre mesos del subsidi per desocupació.  
6.Quan la víctima de violència de gènere i el familiar o menor acollit amb qui convisca tingueren reconegut oficialment un grau de minusvalidesa igual o superior al 33 per cent, l'import de l'ajuda serà equivalent a vint-i-quatre mesos de subsidi per desocupació.  
Article 7. Responsabilitats familiars  
D'acord amb el que establix l'article 7 del Reial Decret 1.452/2005, existiran responsabilitats familiars quan la beneficiària tinga a càrrec seu el menor, un familiar, per consanguinitat o afinitat fins al segon grau inclusivament, amb el qual convisca. No es consideraran càrrec seu els familiars amb rendes de qualsevol naturalesa superiors al salari mínim interprofessional, exclosa la part proporcional de dos pagues extraordinàries.  
Les responsabilitats familiars hauran de concórrer en el moment de la sol·licitud, excepte en el supòsit de fills i filles que nasquen dins dels tres-cents dies següents. En este supòsit escaurà revisar la quantia de l'ajuda percebuda per a adequar-la a la quantitat que li haguera correspost si, en la data de la sol·licitud, hagueren concorregut eixes responsabilitats.  
S'entendrà que hi ha convivència quan esta es trobe interrompuda per motius derivats de la situació de violència de gènere.  
No serà necessària la convivència quan hi haja obligació d'aliments en virtut de conveni o resolució judicial. Es presumirà la convivència, excepte prova en contra, quan els familiars tinguen reconeguda la condició de beneficiaris d'assistència sanitària de la Seguretat Social en el document que aparega estés a nom de la víctima.  
Article 8. Sol·licitud i documentació  
1. Estes ajudes seran concedides i abonades en un pagament únic per la Conselleria de Benestar Social, a través de la Direcció General de la Dona, de conformitat amb les seues normes de procediment.  
2. Per a sol·licitar les ajudes regulades en la present Orde caldrà presentar la documentació següent:  
a)Imprés de sol·licitud (annex I de la present Orde).  
b)Fotocòpia compulsada del Document Nacional d'Identitat de la sol·licitant o Permís de Residència en vigor.  
c)Certificat d'empadronament de la sol·licitant en algun municipi de la Comunitat Valenciana.  
d)En el cas que la sol·licitant tinga fills o filles a càrrec seu, fotocòpia cotejada del Llibre de Família i sentència judicial ferma sobre tutela quan n'hi haguera. Resolució administrativa o judicial que acredite adopció, tutoria o acolliment dels fills o filles o assimilats.  
e)Certificat de l'Agència Estatal de l'administració Tributària acreditativa de les rendes de la sol·licitant, o, si no n'hi ha, documents originals o fotocòpia compulsada que acrediten els ingressos que per qualsevol concepte perceba o, si no n'hi ha declaració, de la no percepció d'ingressos.  
f)Orde de protecció a favor de la sol·licitant. Excepcionalment serà títol acreditatiu d'esta situació, l'informe del Ministeri Fiscal indicatiu de l'existència d'indicis que la sol·licitant és víctima de violència de gènere fins que es dicte orde de protecció.  
g)Certificat de minusvalidesa expedit pels centres d'Orientació, Diagnostic i Tractament de Minusvalideses.  
h)Quan s'al·leguen responsabilitats familiars i hi haja convivència, presentarà el document d'assistència sanitària de la Seguretat Social estés a nom de la sol·licitant en què aparega el familiar a càrrec com a beneficiari. Si no hi ha convivència, caldrà aportar el conveni o la resolució judicial en què la sol·licitant quede obligada a la prestació d'aliments.  
i)Certificat de l'entitat bancària on consten les dades completades del compte de la sol·licitant: entitat, sucursal, dígit de control i número de compte (annex II. Fitxa de Manteniment de Tercers).  
j)Informe del Servici Valencià d'Ocupació i Formació.  
Article 9. Lloc i termini de presentació  
Les sol·licituds es presentaran acompanyades de la documentació requerida en l'article 8.2 de la present Orde, en la direcció territorial de la Conselleria de Benestar Social de la província de la sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de les sol·licituds s'iniciarà a partir de l'endemà de la publicació d'esta orde en el Diari Oficial de la Generalitat i finalitzarà el 31 de desembre del 2006.  
Article 10. Tramitació  
Les direccions territorials de la Conselleria de Benestar Social de la província de la sol·licitant, verificarà que la documentació aportada és l'exigida en l'article 8.2 de la present Orde.   
Quan la sol·licitud no reunisca els requisits exigits, o no s'acompanye la documentació, que d'acord amb esta orde resulte exigible, es requerirà la interessada perquè en el termini de 10 dies, esmene la falta o adjunte els documents, requerits, amb indicació que, si així no ho fera, es tindrà per desistida la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En qualsevol fase de la tramitació de l'expedient, a la vista de la documentació existent en este, es podran demanar informes als organismes i entitats que es crega oportú i efectuar les comprovacions necessàries sobre l'exactitud de tot això, així com sol·licitar a les interessades la documentació o l'aclariment que resulte necessari per a verificar el compliment dels requisits econòmics exigits en la present orde.  
Article 11. Òrgans competents per a la instrucció i proposta de resolució d'expedients  
En la Direcció General de la Dona es crea la Comissió de Valoració composta pel secretari autonòmic de Prestacions Sociosanitàries o persona en qui delegue, la secretària autonòmica d'Ocupació o persona en qui delegue, la directora general de la Dona o persona en qui delegue i dos tècnics/es de la Direcció General de la Dona.  
Article 12. Resolució de l'expedient  
La competència per a resoldre escau a la directora general de la Dona, per delegació de la consellera de Benestar Social.  
La resolució especificara la tipologia i l'import d'esta. El termini màxim per a resoldre serà de 3 mesos, comptadors des de la data d'entrada en qualsevol dels registres de l'òrgan competent per a resoldre.   
La falta de resolució i notificació es resoldrà en el termini establit anteriorment, i produirà efectes desestimatoris, d'acord amb l'article 43 Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 13. Nova sol·licitud  
Si la sol·licitud d'ajuda finalment és denegada per no concórrer algun requisit, es podrà tornar a sol·licitar si es produïx algun canvi en les circumstàncies que van donar lloc a la primera denegació.  
Article 14. Recursos  
Contra les resolucions de concessió o denegació d'esta ajuda, podrà interposar-se potestativament recurs de reposició davant del mateix òrgan que ha dictat la resolució en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o bé, pot interposar-se directament recursos contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998 de 13 de juliol, reguladora de la Jurisdicció Contenciosa Administrativa.  
Article 15. Forma de pagament  
El pagament de les ajudes es realitzarà per mitjà d'un únic abonament, una vegada que siga concedida esta mitjançant una orde de pagament, ingressant el seu import en el compte bancari indicat per la sol·licitant.  
Article 16. Règim de compatibilitats  
D'acord amb l'article 27.5 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere, estes ajudes seran compatibles amb qualsevol de les previstes en la Llei 35/1995, d'11 de desembre, d'Ajudes i Assistència a les Víctimes de Delictes Violents i contra la Llibertat Sexual, atenent a les modificacions del Reial Decret 199/2006, de 17 de febrer.  
Article 17. Causes de Reintegrament  
Escaurà la devolució integra de les quantitats percebudes, quan s'haguera obtingut l'ajuda sense reunir els requisits exigits per a la seua concessió, o falsejant o ocultant les fetes o dades que hagueren impedit la seua concessió.  
Article 18. Protecció de dades  
En tots els supòsits en què, en el marc de la present Orde, les beneficiàries hagen de demanar, tractar i comunicar a l'administració de la Comunitat Valenciana dades personals de tercers, serà obligació de les beneficiàries demanar el consentiment dels afectades per a l'arreplegada, el tractament i la cessió de les dades personals d'estos, així com facilitar a les afectades la preceptiva informació, tot això en els termes preceptuats en els articles 5 i 6 de la Llei Orgànica 15/1999, de 13 de desembre, de Protecció de Dades de Caràcter Personal, i la resta de normativa aplicable.  
Serà, així mateix, obligació de les beneficiàries custodiar la documentació acreditativa del compliment de les obligacions a què es referix el paràgraf anterior, i mantindre l'esmentada documentació actualitzada i a disposició de la Direcció General de la Dona.  
Article 19. Imputació pressupostària  
El finançament de les ajudes convocades en la presenta orde tindrà caràcter finalista i es durà a terme per mitjà d'aportació econòmica del Ministeri de Treball i Assumptes Socials.  
La dotació econòmica de les ajudes se sufragarà a càrrec del capítol IV del pressupost de gastos de la Generalitat per a l'exercici econòmic 2006, programa 323.10, Línia de subvenció T6383, per un import de cinquanta mil euros.  
DISPOSICIONS FINALS  
Primera. Dret supletori.  
En allò no previst en esta orde caldrà ajustar-se al que disposa la Llei Orgànica 1/2004, de 28 de desembre, de Mesures de Protecció Integral contra la Violència de Gènere i en el Reial Decret 1.452/2005, de 2 de desembre, pel qual es regula l'ajuda econòmica establida en l'article 27 de la mencionada Llei.  
Segona.   
Es faculta les titulars de la Subsecretaria de la Conselleria de Benestar Social i de la Direcció General de la Dona per a interpretar i resoldre totes les qüestions que sorgisquen de l'aplicació d'esta orde, i perquè dicte totes les resolucions i instruccions que calga per a l'execució, el desplegament i el compliment d'esta.  
Tercera.   
La present Orde entrarà en vigor l'endemà de la seua publicació en el Diari Oficial de la Generalitat.  
Quarta.  
Contra l'acte de la convocatòria, que esgota la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació, d'acord amb el que disposen els articles 10.b,14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
València, 15 de juny de 2006  
La consellera de Benestar Social,  
ALICIA DE MIGUEL GARCÍA